左史洞
作者：沈遼
朝代：宋

paragraphs: 萬古齊山石，誰開左史洞。
左史今何在，蒼崖本不動。
履嶮下重壑，幽深鬼神總。
石門絕世路，久爲塵泥擁。
青天十畝地，巑岏如覆瓮。
琬琰鑿屋壁，煙霞列梁棟。
崕間不死藥，必非近時種。
人去境常在，境與人爲重。
欲觀疇昔意，幽禽發清哢。
吾方寄淵寂，無礙亦無縱。
手自翦荆棘，結茆當石空。
長與麋鹿遊，不復人間夢。